BBC ba ta ji daɗin yi wa ‘yan jaridanta leƙen asiri ba | Alhazai Radio
BBC ba ta ji daɗin yi wa ‘yan jaridanta leƙen asiri ba	Added by Alhazai Radio on February 24, 2017.Saved under Labaran DuniyaTags: BBC, BND, GCHQ, Germany, NSA	BBC ta bayyana rashin jin daɗinta kan zargin leƙen asirin da hukumar Jamus ke yi wa ‘yan jaridar ƙasashen waje ciki har da na BBC.
Mai magana da yawun BBC ya ce “Ranmu ya ɓaci da jin waɗannan bayanai.”
“Burin BBC shi ne ta bayar da sahihan labarai da bayanai ga mutane a faɗin duniya, kuma kamata ya yi ‘yan jaridarmu su samu damar yin aiki cikin ‘yanci da aminci, da cikakkiyar kariya ga majiyoyinsu. Muna kira ga dukkan gwamnatoci su mutunta aikin jarida cikin ‘yanci.”
Spiegel ta ruwaito cewa aƙalla lambar waya 50 na ‘yan jaridar ƙasashen duniya ne BND ke bibiya.
Ba’amurke mai kwarmata bayanai Edward Snowden ya fallasa wani shirin leƙen asirin da ya karaɗe duniya wanda hukumar tsaro ta Amurka (NSA) ta yi da taimakon BND da kuma wata hukumar leƙen asirin Burtaniya GCHQ.